ผมรู้สึกว่าตัวเองเป็นโรคแพนิก เลยไปพบจิตแพทย์ครับ แพทย์ให้ยา sertraline 50mg มากิน โดย6วันแรกให้กินวันละครึ่งเม็ด แล้วค่อยกินวันละเม็ด แต่กินยาไปได้3-4วัน ผมรู้สึกมีอาการแน่นอก หัวใจเต้นผิดจังหวะ เลยอยากทราบว่าควรหยุดยาหรือกินยาต่อครับ
สวัสดีค่ะยา Sertraline (เซอร์ทราลีน) เป็นยาต้านเศร้าที่ช่วยปรับการสื่อสารระหว่างเซลล์ประสาทในระบบประสาทส่วนกลางและสารเคมีในสมอง รวมไปถึงช่วยให้สารเคมีในสมองกลับสู่สภาวะปกติ แพทย์จะใช้ยานี้ในการรักษาโรคซึมเศร้า โรคย้ำคิดย้ำทำ โรคแพนิกหรือโรคตื่นตระหนก เป็นต้นโดยยาตัวนี้ควรใช้ภายใต้การดูแลและปรับยาตามอาการโดยแพทย์เท่านั้น ผลข้างเคียงจากยาที่พบได้เช่น คลื่นไส้ ไม่อยากอาหาร ท้องเสีย อาหารไม่ย่อย มีปัญหาในการนอน หลับยาก หรือเป็นโรคนอนไม่หลับ เป็นต้น นอกจากนี้ บางรายอาจเกิดอาการรุนแรงมากขึ้นจนทำให้เกิดอาการชัก ไข้ขึ้น หัวใจเต้นผิดจังหวะหรือเต้นเร็ว ภาวะเลือดออกผิดปกติหรือเกิดรอยช้ำได้ง่ายดังนั้นถ้าตอนนี้รู้สึกแน่นอก หัวใจเต้นเร็วผิดปกติ ควรรีบกลับไปพบแพทย์ที่ดูแลเพื่อตรวจประเมินอาการให้เร็วที่สุดว่าเป็นผลข้างเคียงจากยาหรือไม่ ถ้าไม่แน่ใจ และอาการเป็นมากขึ้นเรื่อยๆ อาจหยุดยาไปก่อนค่ะ